Diari Oficial de la Generalitat Valenciana


Sumari del DOGV 2907, del 13-01-1997 (1997/808071)

RESOLUCIÓ de 18 de desembre de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació de l'Acord Marc de col·laboració entre la Conselleria de Sanitat i Consum i les Mutualitats d'Accidents de Treball i Malalties Professionals de la Seguretat Social que actuen a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2907

Data del DOGV
:   13-01-1997

Secció del DOGV
:   ALTRES DISPOSICIONS

Número del document
:   1997/808071


Data del document
:   18-12-1996

Organisme emissor
:   Conselleria de Presidència

Tipus de document
:   Resolució

RESOLUCIÓ de 18 de desembre de 1996, de la Direcció General del Secretariat del Govern de la Conselleria de Presidència de la Generalitat Valenciana, per la qual es disposa la publicació de l'Acord Marc de col·laboració entre la Conselleria de Sanitat i Consum i les Mutualitats d'Accidents de Treball i Malalties Professionals de la Seguretat Social que actuen a la Comunitat Valenciana.  
Subscrit, després de la tramitació prèvia reglamentària, entre la Conselleria de Sanitat i Consum i la Mutualitat d'Accidents de Treball i Malalties Professionals de la Seguretat Social FREMAP, número 61, el dia 7 d'octubre de 1996, un Acord Marc de col·laboració per a la gestió i control eficaç de la prestació econòmica per incapacitat temporal derivada de contingències comuns del règim general i d'autònoms agraris per compte propi que duran a terme les Mutualitats d'Accidents de Treball i Malalties Professionals de la Seguretat Social en l'àmbit de la Comunitat Autònoma Valenciana, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0728/96, i que figura com a annex d'aquesta resolució.  
València, 18 de desembre de 1996.- La directora general del Secretariat del Govern: Catalina Escuin Palop.  
Acord marc de col·laboració entre la Conselleria de Sanitat i Consum i les mutualitats d'accidents de treball i malalties professionals de la Seguretat Social que actuen a la Comunitat Valenciana.  
Reunits:  
D'una banda, la Conselleria de Sanitat i Consum de la Generalitat Valenciana, representada en aquest acte pel senyor Joaquín Farnós Gauchía com a conseller de Sanitat i Consum, amb plena capacitat legal per a la subscripció d'aquest acord.  
De l'altra, la Mutualitat d'Accidents de Treball i Malalties Professionals de la Seguretat Social Fremap, número 61, en l'àmbit de la Generalitat Valenciana, representada en aquest acte pel senyor Luís Fito Oliver, com a gerent subcentral, que està legitimat per subscriure aquest acord per l'escriptura notarial atorgada el 16 de gener de 1992, amb el nombre de protocol 105, per la notaria del senyor Antonio Rodríguez Adrados, de Madrid.  
Ambdues parts, de comú acord, i segons que estableix l'article 35 de la Llei 42/1994, de 30 de desembre, de Mesures Fiscals, Administratives i d'Ordre Social, estableixen aquest acord marc de col·laboració per a la gestió i el control eficaç de la prestació econòmica per incapacitat temporal derivada de contingències comuns del règim general i d'autònoms agraris per compte propi, que duran a terme les mutualitats d'accidents de treball i malalties professionals de la Seguretat Social en l'àmbit de la Comunitat Valenciana. I en aquest sentit,  
Exposen:  
I  
La Llei General de la Seguretat Social de 1994 (Reial Decret Legislatiu 1/1994, de 20 de juny), en vigor des de l'1 de setembre d'enguany, reproduint el que disposa la Llei General de la Seguretat Social de 1974, ha considerat dues prestacions, la incapacitat laboral transitòria i la invalidesa provisional, ambdues amb un tret comú: la necessitat del treballador de continuar rebent assistència sanitària alhora que es troba incapacitat per al treball, i amb una durada màxima de la ILT de 12 mesos prorrogables per 6 més, i la d'invalidesa provisional de sis anys comptadors des de la data en què és declarada la incapacitat laboral transitòria.  
II  
La Llei 42/1994, de 30 de desembre, de Mesures Fiscals, Administratives i d'Ordre Social, en vigor des de l'1 de gener de 1995, reformant el corresponent articulat de la Llei General de la Seguretat Social de 1994 (Reial Decret Legislatiu 1/1994, de 20 de juny), ha reunit la prestació d'incapacitat laboral transitòria i la d'invalidesa provisional, que han desaparegut, en una nova prestació anomenada d'incapacitat temporal, que integra, d'una banda, les situacions causades per malaltia comuna o professional i accident, siga o no de treball, amb una duració màxima de 12 mesos prorrogables per 6 més quan es presumisca que en el seu transcurs el treballador pot ser donat d'alta mèdica per guariment, computant-se en aquest període màxim els de recaiguda i d'observació; i, d'altra banda, els períodes d'observació per malaltia professional en què es prescriga la baixa per al treball, amb una durada màxima de 6 mesos, prorrogables per 6 més.  
III  
Junt a l'anterior regulació general de la prestació, d'alguna manera continuadora del règim establert amb anterioritat, la Llei 42/1994, de 30 de desembre, ha introduït un element nou que afecta, d'una banda, la gestió econòmica de la prestació d'incapacitat temporal en general i, d'una altra, el règim de les mutualitats d'accidents de treball i malalties professionals de la Seguretat Social, trencant amb la clàssica activitat col·laboradora que aquestes entitats han estat tenint històricament en la gestió de la Seguretat Social, limitada exclusivament a les contingències d'índole laboral, i no comuna, com són l'accident de treball i la malaltia professional. Així, l'article 35 de la llei esmentada, donant una nova redacció a la disposició addicional onzena del text refós de la Llei General de la Seguretat Social, aprovat pel Reial Decret 1/1994, de 20 de juny, ha establert que "quan l'empresari optarà per formalitzar la protecció respecte a les contingències d'accidents de treball i malaltia professional... amb una mutualitat d'accidents de treball i malalties professionals de la Seguretat Social podrà, també, optar per què la cobertura de la prestació econòmica per incapacitat temporal derivada de contingències comunes d'aquest mateix personal la duga a efecte la mateixa mutualitat, en els termes que reglamentàriament s'estableixen en el Reial Decret 1.993/1995, de 7 de desembre (BOE de 12 de desembre), pel qual s'aprova el Reglament sobre Col·laboració de les Mutualitats d'Accidents de Treball i Malalties Professionals de la Seguretat Social, i continua el precepte dient que el desplegament reglamentari "establirà, com ha fet, el respecte ple a les competències del sistema públic en el control sanitari de les altes i les baixes, els instruments de gestió i control necessaris per a una actuació eficaç en la gestió de la prestació econòmica per incapacitat temporal duta a terme tant per les entitats gestores com per les mutualitats", i les mutualitats poden "establir acords de col·laboració amb l'Institut Nacional de la Salut o els serveis de la salut de les comunitats autònomes".  
IV  
Sorgeix així la necessitat d'anar fent més concrets aquests "instruments de gestió i control necessaris per a aquesta actuació eficaç en la gestió de la prestació econòmica per incapacitat temporal que duran a terme les mutualitats" en el nostre àmbit autonòmic, concreció que cal dur a terme junt a la Conselleria de Sanitat i Consum de la Comunitat Valenciana, en l'àmbit d'aquest acord de col·laboració amb les mutualitats d'accidents de treball i malalties professionals en aquesta matèria, i que té en compte, d'una banda, el principi d'eficàcia esmentat, estimant-se oportú el marc de la Comissió Assessora de Mutualitats d'Accidents de Treball creada per l'Ordre de 27 d'abril de 1993, del conseller de Sanitat i Consum (DOGV núm. 2.036, d'1.06.93).  
V  
La Llei 14/1986, de 25 d'abril, General de Sanitat, estableix entre els drets dels usuaris, tant del sistema sanitari públic com dels serveis sanitaris privats, el dret a la confidencialitat de qualsevol informació relacionada amb el seu procés (articles 10.3, 10.15 i 61).  
La Llei Orgànica 5/1992, de 29 d'octubre, regula l'ús de la informàtica i d'altres tècniques i mitjans de tractament automatitzat de dades de caràcter personal per garantir l'honor i la intimitat personals i familiars.  
El Decret 56/1988, de 25 d'abril, del Consell de la Generalitat Valenciana, pel qual regula l'obligatorietat de la història clínica, estableix que aquests documents són confidencials, i ha de quedar garantit el dret del pacient a la seua intimitat personal i familiar.  
Pacten - atorguen:  
Primer  
La participació de les mutualitats d'accidents de treball i malalties professionals de la Seguretat Social en la gestió de la prestació econòmica per incapacitat temporal derivada de contingències comunes del règim general i d'autònoms i agraris per compte propi, està establert en base al respecte ple de les competències del sistema públic en el control sanitari de les altes i les baixes mèdiques, qüestions ambdues que hauran de compaginar-se amb el principi inspirador de la reforma produïda, que no és altre que l'eficàcia en la gestió en general de la prestació i l'eficàcia en la gestió que, en particular, faran les mutualitats de la prestació econòmica.  
Segon  
Com a conseqüència de tot això, ambdues parts acorden l'establiment d'una comissió conjunta en el marc de l'esmentada Comissió Assessora de Mutualitats d'Accidents de Treball, a fi de poder desplegar l'encàrrec legal establert tant per la Llei 42/1994, de 30 de desembre, de Mesures Fiscals, Administratives i d'Ordre Social, com per la Llei General de la Seguretat Social i pel Reial Decret 1.993/1995, de 7 de desembre, pel qual s'aprova el Reglament sobre Col·laboració de les Mutualitats d'Accidents de Treball i Malalties Professionals de la Seguretat Social. Aquesta comissió mixta vigilarà, controlarà i resoldrà els problemes d'interpretació i compliment que puguen presentar-se derivats d'aquest conveni.  
Tercer  
Ateses les facultats atorgades a les mutualitats d'accidents de treball per al control i el seguiment de les prestacions a través dels serveis mèdics de què disposen , respecte a les competències dels serveis públics de salut en el control de les altes i les baixes, cal que disposen d'una informació àgil i suficient. Per a això, es propiciarà que aquesta informació puga arribar a les diferents mutualitats una vegada validada per la xarxa informàtica de la Tresoreria General de la Seguretat Social. Independentment, les mutualitats rebran els informes d'alta i, baixa i confirmació de les empreses en la manera establerta, en què figura el diagnòstic codificat segons la CIM-9. Les codificacions les efectuarà el personal sanitari que estenga l'informe de baixa. La inclusió d'un codi de diagnòstic en l'informe que cal que el treballador lliura a l'empresa i que posteriorment aquesta envie a la mutualitat farà que, duna banda, es preserve la confidencialitat i, d'una altra, el servei mèdic de la mutualitat puga conéixer un primer diagnòstic, que podrà completar si ho sol·licita a la inspecció mèdica.  
La Comissió Assessora de Mutualitats d'Accidents de Treball i de Malalties Professionals de la Seguretat Social estudiarà la incorporació d'un exemplar més de l'informe de baixa, amb inclusió del diagnòstic, destinat al servei mèdic de la mutualitat.  
S'utilitzarà la Guia pràctica d'estàndards de durada de processos d'incapacitat temporal editada el 1994 per l'Institut Nacional de la Salut del Ministeri de Sanitat i Consum, dins del Manual d'ajuda al metge per a la gestió de la incapacitat temporal, com a barem orientador de la durada mínima dels processos.  
Quart  
Ambdues parts participen del principi bàsic que la millor forma de control està en l'establiment del procés assistencial més adequat, eficaç i ràpid. Per arribar a l'eficàcia demanada per la llei, s'acorda dissenyar protocols dels fluxos que ha de seguir la persona assegurada en la situació d'ILT per prestar-li l'assistència que requereix: el motiu és que, com que hi ha infinitud de diagnòstics, processos i situacions, és impossible fer-ne protocols.  
Els processos tanmateix poden ser integrats en un o més fluxos que conduïsquen al seu tractament correcte, i s'estima convenient coordinar les citacions, per tal que siguen més eficaces i pel respecte que mereix el malalt.  
El protocol per fluxos s'inclou com a annex.  
Les mutualitats podran habilitar els mitjans encaminats a accelerar l'alta mèdica del pacient amb càrrec als seus propis recursos, sense perjudici dels concerts que es negociaran per compensar econòmicament la col·laboració prestada.  
Les proves, els tractaments i les intervencions que facen les mutualitats es faran en centres autoritzats i amb el consentiment previ del treballador malalt, tot això sense perjudici de les facultats de control mèdic reconegudes a la mutualitat en l'article 73 del Reial Decret 1.993/1995, de 7 de desembre.  
Es respectarà la confidencialitat de la història clínica. Es complirà tant la Llei 14/1986, de 25 d'abril, General de Sanitat, com la Llei Orgànica 5/1992, de 29 d'octubre i el Decret 56/1988, de 25 d'abril, del Consell de la Generalitat Valenciana, així com la legislació que vigirà al respecte. Per això, els serveis mèdics de la mutualitat, en el cas que necessiten les dades clíniques de la història han d'acudir a la inspecció mèdica a fi de conéixer-les respectant els drets del pacient.  
Això no pot ser impediment perquè de forma natural puga establir-se una comunicació fluida entre el personal facultatiu d'assistència primària, d'atenció especialitzada, d'inspecció mèdica i dels equips mèdics de les mutualitats.  
Cinqué  
La via de comunicació de les mutualitats amb l'administració sanitària per sol·licitar informació i resoldre els dubtes que es podran plantejar serà amb la inspecció mèdica a través dels serveis mèdics de les mutualitats.  
La relació dels treballadors malalts pertanyents al col·lectiu protegit per cada una de les mutualitats es farà segons el protocol de fluxos que s'inclou com a annex.  
Sisé  
Les discrepàncies entre el personal facultatiu d'Atenció Primària o d'Assistència Especialitzada i el de les mutualitats les ha de resoldre la inspecció de serveis sanitaris. En el cas que aquesta resolució no és acceptada per qualsevol de les parts, hi intervindrà la comissió d'avaluació, en què estaran representades per personal facultatiu la Conselleria de Sanitat i Consum i les entitats col·laboradores i els serveis de prevenció de les empreses.  
Aquesta comissió serà executiva i haurà d'estar legalment constituïda per a tota la Comunitat Valenciana. Es crearà mitjançant una ordre que es publicarà en el DOGV.  
Composició mínima provincial proposada:  
- El director territorial de la Conselleria de Sanitat i Consum, com a president, o bé, per delegació, el cap de la Secció de Coordinació de les Àrees d'Inspecció.  
- Un metge avaluador de la Unitat de Valoració Mèdica d'Incapacitats.  
- Un metge inspector que efectua el seguiment individualitzat i protocolitzat dels expedients administratius: reclamació alta mèdica prèvia a les sessions de la comissió d'avaluació d'altes mèdiques.  
- Un representant de la Direcció General de Salut Pública (Unitat de Salut Laboral).  
- Un representant mèdic dels serveis de prevenció de les empreses.  
- Un representant mèdic de l'entitat col·laboradora afectada.  
Seté  
Aquest acord ha de ser conegut per tots els agents del sistema públic implicats en la gestió de la incapacitat temporal a fi d'aconseguir-ne el compliment adequat. La Conselleria de Sanitat i Consum s'encarregarà de divulgar els acords entre els implicats.  
Vuité  
Per a la Conselleria de Sanitat i Consum i per a les mutualitats té un interés especial la protecció de la salut dels treballadors, així com l'habilitació de mecanismes de control, gestió i formació per a la bona consecució d'aquests objectius. Amb aquesta intenció, ambdues entitats establiran els acords oportuns tendents a permetre l'aprofitament conjunt dels diferents programes de formació a través de la direcció del Servei de Salut Laboral de la Direcció General de Salut Pública.  
Nové  
Aquest acord marc de col·laboració tindrà efecte des del dia 7 d'octubre de 1996 fins el 31 de desembre del mateix any i serà prorrogable tàcitament per anys naturals llevat que qualsevol de les parts sotasignades el denuncie expressament abans del dia 1 de desembre de cada any.  
Deu  
Aquest acord el podrà denunciar en qualsevol moment l'administració pública quan estime que no es compleixen els termes que s'hi estableixen.  
I, en prova de conformitat amb tot això, signen aquest acord en quàdruple exemplar a València, el 7 d'octubre de 1996.  
El conseller de Sanitat i Consum: Joaquín Farnós Gauchía.  
Per Fremap: Luis Fito Oliver.